ຄະນະປະຕິບັດງານກົມໃຫຍ່ການເມືອງກອງທັບປະຊາຊົນຫວຽດນາມ ຖະຫວາຍທູບທຽນອາໄລຫາ ປະທານໂຮ່ຈີມິນ
ກປ.ອອນໄລ - ໃນລາຍການປະຕິບັດງານຢູ່ເງະອານ, ຕອນບ່າຍວັນທີ 11 ສິງຫາ, ພົນໂທ ໂດ໊ກັນ, ຮອງຫົວໜ້າກົມໃຫຍ່ການເມືອງກອງທັບປະຊາຊົນຫວຽດນາມ ພ້ອມກັບຄະນະຜູ້ແທນເຂົ້າຮ່ວມກອງປະຊຸມປະເມີນຜົນ 5 ປີແຫ່ງການປະຕິບັດກົດລະບຽບ, ຂໍ້ກຳນົດວຽກງານແຜນການ - ສັງລວມ ກ່ຽວກັບວຽກງານພັກ, ວຽກງານການເມືອງໃນກອງທັບປະຊາຊົນຫວຽດນາມ ໄດ້ມາເຂດປູຊະນີຍະສະຖານລະດັບຊາດພິເສດ ກິມລຽນ (ເມືອງນາມດ່ານ, ແຂວງເງະອານ) ຖະຫວາຍດອກໄມ້, ທູບທຽນອາໄລຫາ ປະທານໂຮ່ຈີມິນ.
ເຂົ້າຮ່ວມພ້ອມກັບຄະນະປະຕິບັດງານ ມີທ່ານພົນຕີ ເຈິ່ນຫວໍຢູງ, ເລຂາຄະນະພັກ, ຫົວໜ້າການເມືອງກອງບັນຊາການທະຫານເຂດ 4.
ໃນບັນຍາກາດສັກກະລະບູຊາ, ທ່ານພົນໂທ ໂດ໊ກັນ ພ້ອມກັບຄະນະຜູ້ແທນໄດ້ຖະຫວາຍທູບທຽນ ແລະກະຕ່າດອກໄມ້ຕໍ່ດວງວິນຍານຂອງປະທານໂຮ່ຈີມິນ, ສະແດງຄວາມຮູ້ບຸນຄຸນອັນລົ້ນເຫຼືອ ແລະຄວາມເຄົາລົບນັບຖືຢ່າງເລິກເຊິ່ງຕໍ່ກັບລຸງໂຮ່, ຜູ້ນຳຍິ່ງໃຫຍ່ຂອງພັກ ແລະປະຊາຊົນ, ຜູ້ເປັນພໍ່ບັນດາກຳລັງປະກອບອາວຸດຫວຽດນາມ, ວິລະຊົນປົດປ່ອຍຊາດ, ນັກວັດທະນະທຳທີ່ມີຊື່ສຽງຢູ່ໃນໂລກ.
ປະທານໂຮ່ຈີມິນ ໄດ້ລ່ວງລັບໄປແລ້ວ ແຕ່ພາລະກິດອັນຍິ່ງໃຫຍ່, ແບບຢ່າງອັນສູງສົ່ງຂອງ ເພິ່ນ ຍັງຍືນຍົງຄົງຕົວຕະຫຼອດໄປກັບປະເທດຊາດ, ກອງທັບປະຊາຊົນຫວຽດນາມ. ແນວຄິດ, ຄຸນສົມບັດ, ແບບແຜນດຳລົງຊີວິດຂອງປະທານໂຮ່ຈີມິນ ຍາມໃດກໍ່ແມ່ນພື້ນຖານດ້ານແນວຄິດ, ເປັນເຂັມທິດໃຫ້ທຸກການກະທຳ, ເຍືອງທາງໃຫ້ການປະຕິວັດຫວຽດນາມ ໄດ້ຮັບໄຊຊະນະ.
ໂດຍ: ແສງເດືອນ